khistorydata/jeongjo-sjw-relations huggingface dataset:
정조 18년
藥房都提調洪樂性提調徐有防右副承旨李太亨啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 18년
蔡弘遠啓曰合辭方張之時兩司無詣臺之員事甚未安除在外未署經外未肅拜兩司諸臺竝卽牌招何如傳曰允
정조 18년
蔡弘遠啓曰大司憲申光履持平安廷善牌不進執義吳翼煥在外掌令李益洙呈辭掌令李心傳持平朴蓍壽未署經監察茶時之意敢啓傳曰知道
정조 18년
傳于蔡弘遠曰初意竝與收議而不欲爲之矣更思之靡不用極之道不必如是故使之收議旣收議又從諸議使之改撰句語而付標矣莫重文字事體何如而說去說來䙝瀆莫甚寧有如許國體到今往復付標決不可更爲亦必無擧行之理玉冊文製述官改付標明日內撰進仍令明日內入刻事卽令上號都監知悉
정조 18년
蔡弘遠以上號都監都提調意啓曰依傳敎景慕宮玉冊文製述官改付標以入之意敢啓傳曰改撰事體自別大臣中曾經文任人更爲付標可也
정조 18년
傳于洪義榮曰近來之人都不識事體再昨日收議也文衡及文任處亦請遣史官收來其不識事體卽一韓光植也爲所重坐待承牌促敎屢下而承牌一款無一言微稟及其特下標信闕門仍留之後始以承牌後還出去已久之意入稟其不識事體亦一韓光植也政院若此朝廷豈尊再昨當該承旨兪漢寧昨日當該承旨李太亨竝施不敍之典申退承旨牌招推移入直
정조 18년
洪義榮啓曰同副承旨蔡弘遠牌不進罷職傳旨今方捧入而右承旨李晩秀內閣入直左副承旨右副承旨未差伴直無人都承旨沈煥之所當牌招而拘於廳規不得請牌何以爲之敢稟傳曰違牌承旨只推更爲牌招入直
정조 18년
洪義榮以禮曹言啓曰來正月十七日景慕宮追上尊號親上印冊後親祭時省牲省器之節依例以親臨磨鍊擧行乎敢稟傳曰以親行磨鍊可也
정조 18년
蔡弘遠以兵曹言啓曰因全羅道慰諭使徐榮輔書啓備邊司草記內加里浦僉使陳德履鉢浦萬戶安德恒或捐廩築城或鑿濠便民求禮縣監洪浩源一新城堞無不改觀合有褒奬事也二鎭將一邑倅誠心奉公極爲可嘉卽令該曹分等稟處事傳曰允此等修擧係是守令邊將職分內事似當置而不論而其在奬勸之道不可全然置之該邑鎭築城鑿濠步數形止令道臣論列狀聞後稟處何如傳曰允鉢浦安德恒之實績慰諭使之外前道臣亦言之極爲可嘉特爲加資可也
정조 18년
蔡弘遠以訓鍊都監言啓曰本局諸將官自今年正月至十二月射講居首人依例別單書入之意敢啓傳曰知道
정조 18년
蔡弘遠以禁衛營言啓曰本營諸將官今年射講居首人依例別單書入之意敢啓傳曰知道
정조 18년
蔡弘遠以御營廳言啓曰本廳諸將官今年射講居首人別單書入之意敢啓傳曰知道
정조 18년
副修撰韓光植疏曰伏以昨日文衡因傳敎有往復之語臣竊自念臣之愚見已悉於原疏文衡自當領會何句之爲疵何辭之當入文衡必已了然點檢臣以謏學末僚何敢與議於莫重代草之文以取一世之譏議哉有懷無隱臣之道也苟有管見畢陳於黈纊之前臣固不辭而若夫指摘瑕類補苴罅漏萬萬非職分之所宜出臣豈能容喙於其間哉第伏念文家述作之法若於一字一句有些未安則隨手點化鍊鐵成金固有其道而若夫命脈精神之所注會者一或漏脫則全篇改撰別立機軸然後方可以渾然天成圓滿完全雖尋常功程之文尙當如是況此莫重莫嚴之煌煌玉冊乎臣願殿下亟令文衡極意改撰以重縟典仍治臣方命之罪以嚴朝綱焉云云省疏具悉爾雖職在論思義無不可言之事其敢以分義道理之外容易覶縷乎爾事爾須思之苟有全篇改撰之意則以全篇之欠疵當明言於初疏而疏語極似呑棗至令文衡往復指意劃卽改付標國體之不尊非不知也以爲所重之意必欲公私俱便爲此苟且之擧矣今見爾疏忽請全篇改撰然則初疏所請之可東可西爾亦自知而然此何等莫重莫大之事公然起疑於無疑之文字從又似歇似緊重言復言不知有嚴畏難愼爾事萬萬駭然如爾者置之論思之列尙可曰有國綱乎爲先施以刊名之典以爲不識事體者之戒
정조 18년
甲寅十二月二十七日辰時上御便殿右承旨稟事閣臣入侍時右承旨李晩秀記事官鄭文始記注官金良倜記事官吳泰曾檢校直提學徐有防以次進伏訖上敎有防曰有何可達之事乎有防曰內寺德應坊奉安銀印寶馬仗馬鞍修補已久擧皆色渝腐傷所見極爲未安今欲一新修補而此鞍粧飾自前多用靑紫黍皮點佛則以冒緞造飾故不過一二年易致弊傷自今爲始黍皮以靑漆牛皮代用冒緞則以鴉靑木代用堅實精緻似無改備之擧事係法鞍敢此仰達矣上曰依此爲之可也仍命退諸臣以次退出
정조 18년
李晩秀啓曰來初一日輪對正朝相値頉稟之意敢啓傳曰知道
정조 18년
蔡弘遠啓曰大司憲申光履未肅拜執義吳翼煥在外掌令李心傳持平朴蓍壽未署經掌令李益洙呈辭持平安廷善傳旨未下監察茶時之意敢啓傳曰知道
정조 18년
洪義榮啓曰今此皇曆京畿監營二件一件營上一件勅使所經邑分上黃海監營二件一件營上一件勅使所經邑分上平安監營四件一件營上三件勅使所經邑分上水原府開城府江華府江原監營忠淸監營全羅監營慶尙監營咸鏡監營各一件營上事自本院依例成有旨下送京各司應爲頒賜二十三件亦爲依前頒給之意敢啓傳曰知道
정조 18년
傳于蔡弘遠曰自今日至來初三日歲前後各三日各司莊牌除夕及元日後三日夜禁亦爲弛禁事分付
정조 18년
傳于蔡弘遠曰時囚保放
정조 18년
以校理鄭東觀副校理洪秀晩修撰金熙朝鄭履綏牌不進罷職傳旨傳于蔡弘遠曰只推
정조 18년
蔡弘遠以弘文館言啓曰本館下番闕直事甚未安校理鄭東觀副校理洪秀晩修撰金熙朝鄭履綏副修撰韓光植旣有只推之命竝卽牌招以爲推移入直之地何如傳曰允
정조 18년
蔡弘遠以上號都監都提調啓曰依傳敎景慕宮玉冊文製述官更爲付標以入之意敢啓傳曰改付標之除以至經宿今日內勢難製進此意傳于右相使之從容搆思刻役待歲後爲之可也
정조 18년
蔡弘遠以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者故御覽植木帖子姑不請出之意敢啓傳曰知道
정조 18년
察弘遠以兵曹言啓曰新除授濟物萬戶廉天逵老父今年八十七歲老母今年八十六歲衰病俱劇實無離捨赴任之望呈狀乞遞情理旣如此則不可强令赴任改差何如傳曰允
정조 18년
蔡弘遠以壯勇營言啓曰本營鄕軍等私獵於楊州地矣小豹虎一頭捉得封進而捉虎軍姓名別單書入之意敢啓傳曰知道
정조 18년
蔡弘遠以訓鍊都監言啓曰本局從事官四員內洪樂游金載恒差祭鄭東敎以上號都監郞廳進李壽彬纔已新除時無職名明日省記無以推移令該曹依例口傳付軍職使之入職何如傳曰允
정조 18년
兵曹口傳政事以李壽彬爲副司果
정조 18년
蔡弘遠以摠戎廳言啓曰本廳諸將官甲寅年射講居首人依例別單書入之意敢啓傳曰知道
정조 18년
蔡弘遠以義禁府言啓曰時囚保放事命下矣時囚罪人田佐顯徐有和等保放之意敢啓傳曰知道
정조 18년
以行副司直具庠上疏傳于蔡弘遠曰大政注擬孰非中外之具瞻者至於取才居首移易不得而乃有此多中者見漏事未前聞若此不已後弊何言惜乎廟堂之尙無一言以致當者之抗章自明國體所在不可例批固知由於生疎不能戢察觀其疏語太涉分疏原疏還給前判書具庠罷職首望受點勿施以居首人改付標事分付該曹此後此等之習廟堂嚴加杜弊
정조 18년
大提學徐有臣疏曰伏以臣見差景慕宮臘享大祭亞獻官駿奔爲榮往役義重情病之苦有不敢言昨已擔舁出齋矣夜間諸症一倍添加落席叫楚昏昏欲絶蓋臣年來宿疾已成癃痼觸寒則風眩必作勞心則痰喘輒發見今客邪外侵頑痰內肆咳喘不定眩暈如旋强欲自力乍起還仆以此病情致身於肅敬之地周旋於奉璋之列萬無其望玆敢短章自列仰陳實狀伏乞聖慈俯垂諒察亟命該曹將臣享官之任特爲改付標以便公私不勝幸甚云云答曰省疏具悉疏辭許令該曹付標
정조 18년
副司直具庠疏曰伏以臣再經大政觸事憒劣而幸免重戾得蒙遞解到處恩造感蹙無地第於西道取才擬望事有所萬萬惶悚者蓋計劃之規雖以分數爲重取才之法當以中數爲主而尹理五四中六分申榮祖五中則申榮祖當爲首尹理五當爲副而首副換易至蒙天點臣之誤錯無所倖逭而取才法意本自至重不可以事屬旣往置而不論亟命有司先勘臣罪以肅朝綱仍命該曹卽爲改差以存法例千萬幸甚云云答曰大政注擬孰非中外之具瞻者至於取才居首移易不得而乃有此多中者見漏事未前聞若此不已後弊何言惜乎廟堂之尙無一言以致當者之抗章自明國體所在不可例批固知由於生疎不能戢察觀其疏語太涉分疏原疏還給前判書具庠罷職首望受點勿施以居首人改付標事分付該曹此後此等之習廟堂嚴加杜弊
정조 18년
甲寅十二月二十八日辰時上御重熙堂右承旨入侍時右承旨李晩秀記事官鄭文始記注官金良倜記事官吳泰曾以此進伏訖上命書榻敎曰堂下侍從違牌坐罷人敍用又命書公事判付仍命退承史以次退出
정조 18년
行都承旨沈煥之齋宿行左承旨洪義榮齋宿右承旨李晩秀內閣直左副承旨李益運齋直右副承旨李相璜齋直同副承旨蔡弘遠齋宿注書鄭文始差祭一員未差假注書李允謙齋宿趙台榮齋直事變假注書柳台佐仕
정조 18년
蔡弘遠啓曰大司憲申光履未肅拜執義吳翼煥在外掌令李益洙呈辭李心傳持平朴蓍壽未署經持平安廷善傳旨未下監察茶時之意敢啓傳曰知道
정조 18년
傳于洪義榮曰禮房承旨馳詣宗廟景慕宮左承旨馳詣社稷永禧殿奉審摘奸以來
정조 18년
注書鄭文始差祭代以趙台榮爲假注書
정조 18년
傳于李晩秀曰承旨前望單子入之待下批與未肅拜承旨牌招察任
정조 18년
承旨前望單子入之李益運李相璜落點
정조 18년
傳于李晩秀曰承旨房仍左承旨爲禮房左副爲軍士房
정조 18년
傳于李相璜曰吏曹擧行萬萬駭然參議金履翼遞差前望單子入之待下批牌招察任
정조 18년
吏曹參議前望單子入之韓晩裕落點
정조 18년
李益運啓曰都承旨沈煥之牌不進推考傳旨今方捧入而今日齋宿承旨當爲備員所當更請牌招而拘於廳規不得請牌何以爲之敢稟傳曰更爲牌招
정조 18년
李晩秀啓曰大提學徐有臣牌不進推考傳旨今方捧入而親祭祭文製進命下之後如是違牌事甚未安更爲牌招何如傳曰允
정조 18년
李晩秀啓曰大提學徐有臣再牌不進推考傳旨今方捧入而親祭祭文製進命下之後如是違牌不卽擧行事體所在極爲未安所當更請牌招而係是一日三牌何以爲之敢稟傳曰更爲牌招
정조 18년
李晩秀啓曰大提學徐有臣三牌不進推考傳旨今方捧入而親祭祭文製進命下之後如是違牌不卽擧行事體所在誠極未安所當更請牌招而係是一日四牌何以爲之敢稟傳曰更爲牌招
정조 18년
李晩秀啓曰大提學徐有臣四牌不進推考傳旨今方捧入而親祭祭文製進命下之後連事違召不卽擧行萬萬未安所當更請牌招而係是一日五牌何以爲之敢稟傳曰更爲牌招
정조 18년
以朴思弼囚單子傳于李相璜曰保放
정조 18년
李益運以兵曹言啓曰明日景慕宮擧動時本曹堂上侍衛及守宮當爲備員而參議未差參知沈樂洙在外未肅拜無以備員參議未差之代令該曹以在京無故人口傳差出待下批牌招以爲備員之地何如傳曰允
정조 18년
吏曹口傳政事以金載翼爲兵曹參議洪檍爲分內局提調
정조 18년
洪義榮以禮曹言啓曰今此景慕宮正朝祭親行時自上當有散致齋之禮而正日只隔二日散齋勢未及如例磨鍊殿下自今日散齋一日於別殿致齋一日於齋殿凡散齋不弔喪問疾不聽樂有司不啓刑殺文書致齋惟啓享事諸享官及近侍之官應從升者竝散齋一日於本司致齋一日於享所諸衛之屬守衛宮門者各於本司淸齋一宿事知委何如傳曰允
정조 18년
蔡弘遠以兵曹言啓曰來乙卯年各處頒給信漢符別單及文宰二品以上武臣蔭官曾經摠管人員章標頒給別單修整以入之意敢啓傳曰知道
정조 18년
蔡弘遠以都摠府言啓曰今日入直內三廳武兼禁軍及軍兵等當爲中日習射而臘享大祭相値不得爲之之意敢啓傳曰知道
정조 18년
蔡弘遠以訓鍊都監言啓曰今十二月二十九日三十日年終放砲時次知將官將校姓名及兼別破陣等年歲容貌器械數爻竝別單書入之意敢啓傳曰知道
정조 18년
蔡弘遠以訓鍊都監言啓曰依下敎前醫官康命吉本局馬兵待年軍充定之意敢啓傳曰知道
정조 18년
李益運以右邊捕盜廳言啓曰因備邊司草記全羅道興陽縣庚戌條稅穀偸食逃躱船主李德起亟令捕廳秋曹掩捕還囚如數徵出事允下矣上項李德起自臣廳今已捕得卽爲押送本道使之還囚徵出之意敢啓傳曰知道
정조 18년
領議政洪樂性箚曰伏以惟天惟祖宗默垂眷佑五慶咸湊百祥鼎至歡慶鼓舞小大同情卽伏見傳敎下者有景慕宮正朝祭親行之命臣雖愚迷豈敢不仰認聖明之當此歲首孺慕倍切而第日寒嚴酷比常陡劇此時齋殿經宿徹曉行禮恐非大聖人保嗇之道伏況帝王之孝異於匹庶不念玉體之勞損仰貽殿宮之憂慮而殿下縱欲自輕其於宗社付托之重何哉臣職忝保護不勝憂煎玆敢短箚仰瀆伏願聖明亟寢成命以副群情千萬顒祝之至取進止答曰省箚具悉卿懇明年正朝宮享之親行卽天理人情之所不容已卿須諒之仍傳曰此批答遣史官傳諭
정조 18년
甲寅十二月二十九日巳時上御重熙堂同副承旨入侍時同副承旨蔡弘遠假注書李允謙記注官金良倜記事官吳泰曾以次進伏訖上命書傳敎曰明日申時眞殿展拜後從便隨時由館峴景慕宮展拜仍留齋殿親行正朝祭行祭後還至明政殿月臺行祈穀大祭受誓戒翌日行眞殿展拜禮仍行茶禮眞殿行禮時及景慕宮正朝祭時百官參班置之趁誓戒整待於弘化門外班事分付明日動駕時侍衛軍兵皆以內外各營入直磨鍊馬步軍兵壯勇大將都領此外雖一校一隷入番外切勿出用留營留陣斥堠伏兵等凡係應行之節一竝除之事分付上曰明日景慕宮正朝祭親行時祭文則大提學卽爲牌招製進香祝則明日申後香官與禮房承旨先爲陪進祭品則依俗節例爲之祭官則進幣奠幣瓚爵官及堂上堂下執禮外皆依俗節攝祀例爲之服色則出還宮時絳紗袍磨鍊事分付出榻敎命退承史以次退出
정조 18년
行都承旨沈煥之隨駕宿行左承旨洪義榮隨駕宿右承旨李晩秀隨駕宿左副承旨李益運隨駕直右副承旨李相璜守宮直同副承旨蔡弘遠隨駕直注書鄭文始差祭一員未差假注書李允謙隨駕宿趙台榮隨駕直事變假注書柳台佐守宮直
정조 18년
大殿王大妃殿惠慶宮中官殿內閣政院玉堂朝廷二品以上六曹堂上兩司長官宗親儀賓奉朝賀除夕單子問安答曰知道
정조 18년
大駕詣景慕宮展拜罷後內閣政院玉堂藥房口傳問安答曰知道
정조 18년
李益運啓曰備邊司郞廳來言今日賓廳日次而以景慕宮動駕相値不得來會云矣敢啓傳曰知道
정조 18년
李晩秀啓曰明日正朝望闕禮依例爲之之意敢啓傳曰知道
정조 18년
下備忘記于李益運曰寧城僉使李元喆森森坡萬戶金振玉下直各長弓一張長箭一部片箭一部筒兒一箇賜給
정조 18년
傳于洪義榮曰傳香承旨馳詣宗廟永禧殿奉審摘奸以來
정조 18년
洪義榮啓曰大提學徐有臣牌不進推考傳旨今方捧入而親祭祭文製進一時爲急連日違召不卽擧行事體所在極爲未安更卽牌招何如傳曰允
정조 18년
傳于沈煥之曰吏刑換房
정조 18년
傳于洪義榮曰申初則眞殿行禮相値朝廷除夕問安其前爲之正朝問安受誓戒後爲之事分付
정조 18년
傳于李晩秀曰卿宰罷散人敍用令該曹口傳付軍職
정조 18년
傳于李益運曰侍衛軍兵毛具
정조 18년
吏曹口傳政事以尹長烈爲兵曹參議閔昌爀爲參知
정조 18년
沈煥之以吏曹言啓曰社稷祈穀大祭奠幣爵酒官預差以前參議金履翼塡差而時無職名令該曹口傳付軍職何如傳曰允
정조 18년
兵曹口傳政事行副司直金履翼
정조 18년
李益運以兵曹言啓曰各處薄衣騎兵二十名旣着襦衣明日下番其中單袴騎兵崔景等十三名加綿次各去核一斤題給之意敢啓傳曰知道
정조 18년
李益運以兵曹言啓曰依下敎隨駕禁軍及武藝別監內吹兼內吹近仗軍士標下軍兵等處設粥分饋之意敢啓傳曰知道
정조 18년
李益運以扈衛廳大將意啓曰依下敎本廳內入直軍官金聲鍾處正木一疋去核二斤考例題給之意敢啓傳曰知道
정조 18년
李益運以壯勇營言啓曰來乙卯正月當本營左司屬京畿五番後哨水原軍兵逢點實數一百二十七名今已點閱整齊仍爲立番本營舊軍放送之意敢啓傳曰知道
정조 18년
李益運以壯勇營言啓曰今十二月二十九日三十日年終放砲時次知將官將校及別破陣火箭軍姓名器械數爻別單書入之意敢啓傳曰知道
정조 18년
李益運以訓鍊都監言啓曰今十二月三十日景慕宮展拜時因兵曹節目金虎門軍十名軍餉色軍二十名將官率領挾輦侍衛金虎門軍二十名銅龍門軍三十名廣智營軍四十五名西營軍四十名南營馬兵四十五名北營標下軍三十五名各其將官領赴都領營門還宮後各還直所而竝待標信擧行之意敢啓傳曰知道
정조 18년
李益運以訓鍊都監言啓曰今此景慕宮展拜時南營馬兵四十五名廣智營軍四十五名西營軍四十名除出赴陣矣當夜宮墻外巡邏無以分排依例以新營下都監守直軍推移行巡之意敢啓傳曰知道
정조 18년
李益運以訓鍊都監言啓曰依下敎挾輦軍及赴陣軍兵等處設粥分饋之意敢啓傳曰知道
정조 18년
李益運以禁衛營言啓曰今十二月三十日景慕宮擧動時集春營入直守禦廳軍三十名內除營直五名餘皆領付于壯勇營都領陣矣當夜宮墻外巡邏勢難分排新營入直京標下餘軍八名兼別破陣二名南別營入直兼別破陣四名火藥庫入直別破陣六名除出添入使之警巡之意敢啓傳曰知道
정조 18년
李益運以禁衛營言啓曰依下敎隨駕赴陣將校軍兵等處設粥分饋之意敢啓傳曰知道
정조 18년
李益運以御營廳言啓曰今十二月三十日景慕宮動駕時依兵曹節目東營新營入直軍各三十名內除營直五名餘皆除出該入直將官領赴于壯勇營都領陣而東營入直軍則待標信擧行解嚴後各還本處入直之意敢啓傳曰知道
정조 18년
李益運以御營廳言啓曰依下敎赴陣軍兵等處設粥分饋之意敢啓傳曰知道
정조 18년
禮曹啓目粘連濟州移轉穀候風處所設置祭壇待穀船畢到行祭事纔已啓下矣分付道臣使之依此擧行何如判付啓依允香祝今日下送爲良如敎
정조 18년
備邊司啓目粘高靈縣民少穀多糶糴固宜紊亂此皆營邑不早慮患因循掩覆之致雖以時縣監言之反作未捧等說之遽然登聞揆以事體誠極寒心從重推考道內有此等痼瘼而不卽釐正道臣亦爲推考殘邑多穀民受其病不可不有一番矯救之政待開春分糶時從便轉移於傍近穀少之邑俾高靈之民永免逋負侵徵之弊何如判付啓依允爲旀爲道臣者不早蘇救致有邑倅之疏陳旬宣之責固如是乎不可問備而止嚴飭釐弊爲良如敎
정조 18년
大提學徐有臣疏曰伏以惟天眷佑我宗祊五慶咸湊百祿是遒縟儀將擧聖孝彌光臣民慶忭曷有其極臣於病伏自訟之中伏奉景慕宮祭文撰進之命召牌儼臨此係文衡之責臣豈有冒沒承膺之勢哉身如縛縶動彈無路屢補之罪尤合重戮仍伏念臣之去就已決於韓光植初疏之日也紀述撰次是臣職分而未免物情之不愜致有人言之峻發在臣道理惟當退俟嚴誅矢死自劃而已迺殿下大度包容曲費造化爰有往復淘洗之命而復入僨敗之地重取苟且之譏亦非義分之所敢出冒犯違傲罪上添罪飭敎旋下辭旨截嚴諄諄誨諭若慈父之詔迷子至以此時予心爲敎臣奉讀及此自不覺怵然而感潛然而涕區區私義有不暇顧謹遵聖敎書問於光植意或光植之所言在於微臣見聞所未周處而其答無所別白臣已竊怪之及其再疏出而以全篇當改爲辭則於是乎頭勢冞緊手段益露臣之情地轉危蹙矣何幸處分嚴明製述之任改授宿望夫然後朝廷事體至爲正大而臣亦獲免於包羞耐彈之歸雖使臣自爲之地亦不及此臣又伏見堂疏批旨有曰起疑於無疑之文字者大哉王言至哉聖恩照燭無餘河海莫量臣百回莊誦有淚被面感結腸曲不知死所噫臣猥以一無比數之姿忝叨萬不近似之職夤緣事會冒沒膺命凡係飾慶文字多所與聞每自循省以榮以懼而閟官冊文尤爲至重摸天地之大繪日月之光揄揚盛德昭示來許有非如臣蔑識所敢承當聞命悸恐莫省所措而臣受恩如天圖酬無地一半分報效之道亶在於此乃敢屢日運思苦心鄭重濡毫屬藁兢兢致愼而其奈神精衰落筆力鈍拙實不能萬分一闡揚鋪張莫重莫大之事至嚴至敬之文騰人頰舌褻瀆至此一則臣罪二則臣罪臣雖人微顧其職則文苑之提衡也問其事則顯冊之狀德也而識不逮誠才不副心乃有此前古館閣所未有之擧鉛刀無一割之用負乘爲致寇之資尙何顔面復對傳心之硯更把代草之筆淟涊蹲據恬若平常以玷名器而羞當世之士乎其在國體亦宜不待臣言之畢而有以處之也臣以人則至鹵下也以分則太盈溢也九死得生卄載斂蹤衰朽老醜萬念灰冷而比年以來復廁簪紳華赫如舊仰感洪私俯怵微分耿耿此心如集于木而今此見帶又出人望之外初非夢想所到直是可驚可愕之事耳然而循墻莫遂守株不固未遵先人之訓重犯匹夫之罪固知早晩必有何樣事端自受命至于今日涕泣憂懼未嘗頃刻弛心者如痿人之不忘起準擬慶禮之後悉暴悲苦之情仰丐生成之澤心口相語屈指以俟盈虧之理其至無幸倚伏之門相尋如期果不耐數十日消受而有此大顚沛矣從今以往詞垣一步便成鐵限一日虛縻虧損匪細豈敢徒懷瀆擾之懼不顧廉防之重乎臣之得有今日皆殿下賜也殿下以先臣之故不忍其覆墜而曲爲全保雨露之渥若有所漏今臣踪地之危臲情私之崩迫庶蒙聖慈之所惻然而垂憫矣伏乞聖上哀之憐之亟收臣三館職名俾得以避遠駥機退守溝壑臣雖死之日猶生之年而世世生生含珠結草以報殿下之恩矣臣無任屛營祈懇之至答曰省疏具悉所辭過矣勿辭行公
정조 18년
甲寅十二月三十日未時上御便殿右承旨入侍時右承旨李晩秀假注書趙台榮記注官承膺祚記事官吳泰曾以次進伏訖上命書榻敎曰大提學疏批未下藝文提學牌招景慕宮親祭祭文製進上曰呼申之後除夕問安仍卽爲之事分付又命書榻敎曰經宿問安翌日問安勿爲之命退承史以次退出
정조 18년
甲寅十二月三十日申時上詣景慕宮經宿擧動入侍時行都承旨沈煥之行左承旨洪義榮右承旨李晩秀左副承旨李益運右副承旨李相璜同副承旨蔡弘遠假注書李允謙趙台榮記注官承膺祚記事官吳泰曾原任直提學徐鼎修檢校直提學金載瓚檢校直閣徐榮輔南公轍以次隨駕上具遠遊冠絳紗袍乘輿出永淸門弘化門降輿乘輦出弘化門上曰兵曹堂上在外及差祭人許遞令該曹口傳差出待下批先隨駕後謝恩出駕前下敎駕詣館前路降輦步過復乘輦詣宮大門外降輦乘輿入宮門詣齋殿少頃出東狹門詣板位行再拜禮入廟內奉審還詣齋殿命諸臣權退諸臣小退
정조 19년
行都承旨沈煥之坐行左承旨洪義榮坐直右承旨李晩秀內閣直左副承旨李益運坐右副承旨李相璜坐直同副承旨蔡弘遠坐注書鄭文始病一員未差假注書李允謙仕趙台榮仕事變假注書柳台佐仕
정조 19년
大殿王大妃殿惠慶宮中宮殿內閣政院玉堂朝廷二品以上六曹堂上兩司長官宗親儀賓奉朝賀正朝單子問安答曰知道
정조 19년
傳于李晩秀曰右承旨入侍
정조 19년
傳于李晩秀曰發遣吏郞諸執事淸齋與否摘奸以來
정조 19년
洪義榮以奎章閣守宮檢校待敎意啓曰夜間閣內諸處無事之意敢啓傳曰知道
정조 19년
李晩秀以禮曹言啓曰今此正朝朝賀諸道所封箋文中慶尙左兵使李潤謙鐵原府使任聖說以應封官兼別軍職故各爲封箋矣一體看審捧入之意敢啓傳曰知道
정조 19년
景慕宮朔祭及正朝祭親行敎是時進幣爵酒官吏曹判書徐鼎修奠幣奠爵酒官吏曹參議韓晩裕禮儀使禮曹判書閔鍾顯典祀官奉常正吳泰賢宮司令元在明堂上執禮行副司直尹行恁堂下執禮修撰金熙朝執尊司僕正尹光普大祝副校理洪秀晩贊者引儀金東覽崔珽謁者引儀成殷柱兼引儀尹夔欽贊引兼引儀張思恭韓範敏祭監監察金載一李瑞運
정조 19년
乙卯正月初一日子時上親行景慕宮正朝祭入侍時行都承旨沈煥之行左承旨洪義榮右承旨李晩秀左副承旨李益運右副承旨李相璜同副承旨蔡弘遠假注書李允謙趙台榮記注官承膺祚記事官吳泰曾原任直提學徐鼎修檢校直提學金載瓚檢校直閣徐榮輔南公轍以次侍立上具冕服出齋殿詣神門外執圭入就板位行再拜禮詣盥洗位盥洗訖詣神位前三上香執幣奠幣執酌獻酌大祝讀祝訖詣飮福位飮福訖降復位行再拜禮徹籩豆訖行再拜禮還齋室命諸臣權退諸臣小退
정조 19년
乙卯正月初一日丑時上還宮詣明政殿月臺親臨受誓戒入侍時行都承旨沈煥之行左承旨洪義榮右承旨李晩秀左副承旨李益運右副承旨李相璜同副承旨蔡弘遠假注書李允謙趙台榮記注官承膺祚記事官吳泰曾原任直提學徐鼎修檢校直提學金載瓚檢校直閣徐榮輔南公轍以次隨駕上具遠遊冠絳紗袍乘輿出宮大門降輿乘輦進發詣館前路降輦步過仍乘輦由館峴入弘化門降輦乘輿入明政門詣月臺降輿就板位南向立敎曰在班諸臣如已整齊使之行禮事分付益運承命出分付引儀唱在位百官行四拜禮百官行禮訖讀誓文官吏曹判書徐鼎修與刑曹判書李在學升東階就位鼎修讀誓文訖百官行四拜禮通禮跪告禮畢上乘輿入永淸門還內諸臣退出
정조 19년
行都承旨沈煥之坐行左承旨洪義榮坐右承旨李晩秀緣故出左副承旨李益運坐直右副承旨李相璜坐直同副承旨蔡弘遠坐注書鄭文始病一員未差假注書李允謙仕直趙台榮仕事變假注書柳台佐仕
정조 19년
藥房提調徐有防副提調沈煥之啓曰二紀光臨百祿益茂三陽回泰五慶咸臻閟宮親祼誠禮克伸淸蹕曉旋勞動旣多伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區下忱敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 19년
李相璜啓曰大司憲申光履掌令李益洙呈辭執義吳翼煥在外掌令李心傳持平朴蓍壽未署經持平安廷善傳旨未下監察茶時之意敢啓傳曰知道
정조 19년
傳于洪義榮曰禮房承旨馳詣宗廟永寧殿奉審摘奸以來
정조 19년
傳于蔡弘遠曰同副承旨入侍
정조 19년
傳于沈煥之曰都承旨入侍
정조 19년
傳于李益運曰明日春展謁時出還宮皆由弘化門以此分付
정조 19년
傳于洪義榮曰由弘化門出宮作路通衢廟宮展謁時百官班列板廛屛門外通衢爲之事分付禮曹仍令議政府知悉
정조 19년
沈煥之啓曰明日大駕詣太廟入齋室後王大妃殿惠慶宮問安何承旨進去乎敢稟傳曰同副承旨進去
정조 19년
傳于沈煥之曰工刑換房
정조 19년
沈煥之啓曰吏曹郞廳來言八道老職加資下批政事取稟傳曰當日爲之
정조 19년
吏批有政判書徐鼎修進參判黃昇源進參議未差行都承旨沈煥之進以朴吉源爲副修撰閔台爀爲右尹李鼎運爲同義禁金履翼爲禮曹參議閔鍾顯爲弘文提學徐有臣爲瓦署提調尹最遠爲校書校理司直成德朝今加崇祿前僉知李煒今加嘉善司直奇彦鼎今加資憲前兵使李明運今加崇政黃海中軍李晩馨今加嘉義以上依定式加資事承傳
정조 19년
兵批判書趙宗鉉進參判柳誼病參議尹長烈病參知閔昌爀入直同副承旨蔡弘遠進沈嘿之爲宣傳官李文協爲五衛將李宅懋爲訓鍊主簿權思漢爲武兼李鉐爲忠州營將張雲翎爲濟物萬戶前忠州營將吳徹常今降禦侮依法典降資金履翼沈樂洙爲副司直李景愚爲副司果
정조 19년
傳于兪漢寧曰聞慰諭使言海南之中右水營地方尤甚云欲令道伯行査後待麥秋出代矣今政先爲擬入望筒姑置之令道伯査其事狀聞後稟處事分付
정조 19년
以漢城府正朝老人歲饌別單傳于李晩秀曰年近八耋且當回榜領相家遣戶曹郞官存問元歲饌外加送食物衣資領府事亦近八耋遣檢書官存問食物衣資亦爲輸送故領議政李宗城夫人故左議政李性源夫人年歲俱篤老遣京兆郞存問事分付該曹該府
정조 19년
洪義榮以禮曹言啓曰太廟歲首展謁以何間推擇乎敢稟傳曰明當行禮欲爲下敎矣
정조 19년
洪義榮以禮曹言啓曰永禧殿展謁非酌獻禮年次則每於歲首太廟展謁時一體展謁事曾有定式矣今番則何以爲之乎敢稟傳曰太廟展謁後當詣南殿行禮以此知悉
정조 19년
洪義榮以禮曹言啓曰景慕宮展謁每於孟春孟秋取稟事定式矣今番展謁吉日以何間推擇乎敢稟傳曰正朔旣親行祭享矣春展謁則不必更爲以此知悉可也
정조 19년
洪義榮以禮曹言啓曰每年親耕歲首以稟事曾已定式矣來二月二十三日先農祭親行及親耕等節何以爲之乎敢稟傳曰力穡之意申及於勸農之諭況親耕籍田卽示民重本之盛典乎然儀文之於精誠爲第二件事則自今至秋成莫非齋心默祝之日方寸之仰格似不關於親耕與否先農祭遣大臣攝事而獻官以時任議政塡差祭文當親撰香祝亦當親傳以展一分微誠以此分付可也
정조 19년
兪漢寧以兵曾言啓曰陞資拜營將者以不職遞罷則勿計朔數多少還收資級載在法典矣忠州營將吳徹常去甲寅年秋冬等褒貶居中所授加資不可仍置依例還收之意敢啓傳曰知道
정조 19년
李太享以漢城府言啓曰因傳敎戶曹判書沈頤之前參判李祖源李鼎揆鄭煥猷徐有臣家自戶曹歲饌輸送自臣府分遣各該部官存問之意敢啓傳曰知道
정조 19년
乙卯正月初二日辰時上御重熙堂同副承旨入侍時同副承旨蔡弘遠假注書李允謙記注官金良倜記事官吳泰曾以次進伏訖上敎弘遠曰永寧殿行祀時必着實看檢而獻官輩趨走必合於禮節事申飭可也上曰都承旨入侍賤臣承命出傳與行都承旨沈煥之偕入進伏上曰卿爲祈穀祭差祭明再明則姑勿仕進齋宿日入來可也上曰右承旨入侍賤臣承命出傳與右承旨李晩秀偕入進伏命書傳敎曰豐年之祝何歲不然而在今年爲尤切大抵畎畝之功盡其力然後可期千倉萬箱之收予則曰專係於力穡之勤怠也咨爾方伯居留之臣深體至意勸飭長吏各效田畯之勞助補以時俾今年秋事得有有秋之喜事下諭于八道三都又命書傳敎曰春展謁時軍兵以祈穀大祭隨駕外軍出用而訓局則步軍八哨馬軍二哨爲先後廂禁軍則二番隨駕挾輦軍則一百名磨鍊其餘留營留陣及扈衛廳有廳不緊之類竝除之上曰王大妃殿進御行濕流氣飮依前方自今日一貼式更爲煎入出榻敎命書傳敎曰初四日卽軍兵新舊番交替日歲首𩝝饋依例爲之該房知悉又命書傳敎曰明日當詣太廟行春展謁令該曹知悉又命書傳敎曰是年何年當有及老之典左議政家遣史官存問歲饌米肉令該曹倍數輸送朴判府事家待其還朝歲饌米肉一體輸送還到柵門遣史官存問政院臨時微稟戶曹判書沈頤之前參判李祖源李鼎揆鄭煥猷徐有臣家竝令該曹爲先輸送歲饌仍令各該部官存問草記自今年此大臣重臣宰臣歲饌依七十以上例每於歲初一體輸送事分付又命書傳敎曰故判書趙曮夫人洪氏卽我慈宮姑母今年爲七十九歲元歲饌外優送衣資食物遣戶曹郞官存問又命書傳敎曰綾恩君年近九耋元歲饌外加數輸送判府事李命植貞敬夫人沈氏前判書洪檍貞敬夫人金氏冬至正使洪良浩貞敬夫人鄭氏前判書李敏輔貞敬夫人徐氏前知事徐秉德貞夫人朴氏前兵使趙圭鎭貞夫人金氏彦春君金狑瑞貞夫人金氏前參判金翊休貞夫人趙氏前參判鄭益祚貞夫人李氏前參判兪彦脩貞夫人洪氏前參判尹弘烈貞夫人李氏俱是文蔭武卿宰偕老之人歲饌外加給米斗以示尊年之意前判書趙瑍貞夫人金氏聞是回巹之年歲饌外爲先優數加給命退承史以次退出
정조 19년
行都承旨沈煥之坐行左承旨洪義榮坐右承旨李晩秀坐左副承旨李益運坐右副承旨李相璜坐直同副承旨蔡弘遠坐直注書鄭文始病一員未差假注書李允謙仕趙台榮仕直事變假注書柳台佐仕
정조 19년
大駕詣宗廟入齋室後內閣政院玉堂藥房口傳問安答曰知道
정조 19년
王大妃殿惠慶宮遣承旨問安答曰知道
정조 19년
大駕詣永禧殿入齋室後內閣政院玉堂藥房口傳問安答曰知道
정조 19년
李益運啓曰司僕寺內乘來言捲簾毛帳取稟傳曰捲三面
정조 19년
傳于李益運啓曰侍衛軍兵毛具
정조 19년
傳于沈煥之曰都政新除守令當於歲後下去而差員守令中聞有難强之人云日前政院微稟矣改差令該曹口傳差出
정조 19년
吏曹口傳政事以徐榮輔爲伊川府使
정조 19년
傳于蔡弘遠曰聞以兩老回甲爲其洗腆有此求外而寧倅衰難遠赴云伊川府使徐榮輔寧邊府使申大升令該曹口傳相換
정조 19년
吏曹口傳政事寧邊府使申大升伊川府使徐榮輔相換
정조 19년
以崔廷岳囚單子傳于李相璜曰保放
정조 19년
蔡弘遠以吏曹言啓曰因全羅道康津等六邑慰諭使徐榮輔書啓備邊司草記長興進士魏伯珪益山士人李得一別加收用事也魏伯珪博通經傳善周宗族令人欽歎而年至七十泯而不章此誠有司之過也竝與李得一令該曹稟旨奬用事允下矣魏伯珪李得一其學識行誼慰諭使徐榮輔旣已採訪登聞其在奬勸之道宜有收用之擧竝初仕待窠調用何如傳曰允
정조 19년
乙卯正月初三日辰時上詣宗廟永禧殿春展謁擧動入侍時行都承旨沈煥之行左承旨洪義榮右承旨李晩秀左副承旨李益運右副承旨李相璜同副承旨蔡弘遠假注書李允謙趙台榮記注官金良倜記事官吳泰曾檢校直提學金載瓚檢校直閣南公轍以次隨駕上具翼善冠衮龍袍乘輿出協陽門降輿乘輦出進善門敦化門詣宗廟洞口降輦乘輿入廟大門詣齋殿少頃改具冕服出齋殿詣東神門外執圭入就板位行四拜禮入廟內以次奉審訖出西神門釋圭詣永寧殿東神門外執圭入就板位行四拜禮入廟內以次奉審訖出東神門釋圭還御齋殿上曰戶禮換房出駕前下敎命晩秀書傳敎曰今年乙卯卽我桓祖淵武聖桓大王誕降之八回太歲也入戶周旋益切報本之思予以第一室聖祖之心爲心則今年當有伸誠展慕之擧咸興定陵我桓祖陵寢也遣大臣攝行酌獻之禮先將事由告于宗廟永寧殿咸興本宮合行儀節令宗伯之臣博考典禮講定以聞上改具翼善冠衮龍袍出齋殿乘輿出廟大門降輿乘輦進發路由鍾閣前路詣永禧殿洞口紅箭門外降輦乘輿入大門詣齋殿改具冕服由東狹門入就板位行四拜禮詣殿內以次奉審訖還詣齋殿少頃改具翼善冠衮龍袍出齋殿乘輿上曰漢城判尹率父老待令於鍾閣通衢出駕前下敎出大門詣紅箭門外降輿乘輦進發詣鍾閣前路上曰漢城判尹率待令父老入侍事分付益運承命出傳判尹金載瓚率父老進前上曰爾等於今番歲除好過與否問于父老等處以奏可也載瓚承命回奏曰臣依下敎問于諸父老等處則皆以爲好過云矣上曰如有疾苦使之悉陳可也載瓚曰更以下敎遍問諸人處則果無所達云矣上曰然則卿等退去可也駕詣敦化門外命益運出標信解嚴入肅章門降輦乘輿入協陽門還內諸臣退出
정조 19년
行都承旨沈煥之坐行左承旨洪義榮坐右承旨李晩秀坐左副承旨李益運坐直右副承旨李相璜坐同副承旨蔡弘遠坐直注書鄭文始病一員未差假注書李允謙仕直趙台榮仕事變假注書柳台佐仕
정조 19년
傳于李益運曰侍衛軍兵毛具
정조 19년
洪義榮啓曰臣義榮社稷祈穀大祭肄儀時進去下直之意敢啓傳曰知道
정조 19년
蔡弘遠啓曰社稷祈穀大祭親祭祭文當爲製進大提學徐有臣待明朝牌招何如傳曰允
정조 19년
蔡弘遠以吏曹言啓曰因慶尙監司趙鎭宅狀啓比安縣監兪漢寓以親病給由事傳曰如得少間歲前後卽爲下送後草記事命下矣比安縣監兪漢寓今日下去之意敢啓傳曰知道
정조 19년
蔡弘遠以禮曹言啓曰慈殿寶齡望六加上尊號冊寶儀註自內親進致詞箋文表裏儀註慈宮加上尊號冊印儀註自內親進致詞箋文表裏儀註直爲書入于慈殿慈宮之意敢啓傳曰知道
정조 19년
蔡弘遠以禮曹言啓曰慈殿慈宮加上尊號時慈宮寶齡周甲稱慶陳賀時百官進致詞箋文表裏儀註中宮殿百官進致詞箋文表裏儀註直爲書入于慈殿慈宮中宮殿之意敢啓傳曰知道
정조 19년
蔡弘遠以禮曹言啓曰慈殿慈宮加上尊號時中宮殿進致詞表裏于慈殿慈宮儀註直爲書入于中宮殿之意敢啓傳曰知道
정조 19년
蔡弘遠以弘文館言啓曰本館上番校理臣趙德潤以社稷祈穀大祭祭官今日議政府肄儀時晝仕出去之意敢啓傳曰知道
정조 19년
乙卯正月初四日辰時上御春塘臺犒饋入侍時行都承旨沈煥之右承旨李晩秀左副承旨李益運右副承旨李相璜同副承旨蔡弘遠假注書李允謙趙台榮記注官金良倜記事官吳泰曾檢校直閣南公轍檢校待敎徐有榘以次進伏訖上具翼善冠衮龍袍乘輿出延生門由靑陽門詣春塘臺降輿陞座上曰小開門以下及諸將臣參見節次竝除之事分付益運承命分付上曰今朝甚寒分付兩倉地排優數入之犒饋將臣以下竝令鋪坐可也益運承命分付承史閣臣及諸將臣以下犒饋訖上乘輿出靑陽門入延生門還內諸臣退出
정조 19년
行都承旨沈煥之病行左承旨洪義榮齋直右承旨李晩秀齋宿左副承旨李益運齋宿右副承旨李相璜齋宿同副承旨蔡弘遠齋直注書鄭文始齋宿一員未差假注書趙台榮齋直事變假注書柳台佐仕
정조 19년
李益運啓曰備邊司郞廳來言今日賓廳日次而社稷祈穀大祭齋戒相値不得來會云矣敢啓傳曰知道
정조 19년
李相璜啓曰大司憲申光履掌令李益洙呈辭執義吳翼煥在外掌令李心傳持平朴蓍壽未署經持平安廷善傳旨末下監察茶時之意敢啓傳曰知道
정조 19년
李晩秀啓曰大提學徐有臣牌不進推考傳旨今方捧入而親祭祭文製進一時爲急如是違牌不卽擧行事甚未安更卽牌招何如傳曰允
정조 19년
李晩秀啓曰大提學徐有臣再牌不進推考傳旨今方捧入矣親祭祭文製進一時爲急如是違牌不卽擧行事甚未安所當更請牌招而係是一日三牌何以爲之敢稟傳曰更爲牌招
정조 19년
李晩秀啓曰大提學徐有臣三牌不進推考傳旨今方捧入矣親祭祭文製進一時爲急而連事違召終不承膺事體所在萬萬未安所當更請牌招而係是一日四牌何以爲之敢稟傳曰更爲牌招
정조 19년
李晩秀啓曰大提學徐有臣四牌不進推考傳旨今方捧入矣親祭祭文製進一時爲急而連違召命終不承膺揆以事體萬萬未安所當更請牌招而係是一日五牌何以爲之敢稟傳曰更爲牌招
정조 19년
蔡弘遠啓曰大提學徐有臣五牌不進推考傳旨今方捧入矣親祭祭文製進一時爲急而連違召命無意承膺揆以事體萬萬未安所當更請牌招而係是一日六牌何以爲之敢稟傳曰更爲牌招
정조 19년
李益運以都摠府言啓曰今日入直內三廳武兼禁軍及軍兵等當爲中日習射而社稷祈穀大祭齋戒相値不得爲之之意敢啓傳曰知道
정조 19년
行都承旨沈煥之病行右承旨洪義榮齋宿右承旨李晩秀齋宿左副承旨李益運齋宿右副承旨李相璜齋直同副承旨蔡弘遠齋直注書鄭文始病一員未差假注書吳泰曾齋宿趙台榮齋直事變假注書柳台佐仕
정조 19년
李晩秀啓曰大駕詣社稷入齋室後王大妃殿惠慶宮問安何承旨進去乎敢稟傳曰右副承旨進去
정조 19년
傳于蔡弘遠曰工房承旨入侍
정조 19년
傳于洪義榮曰檢閱吳泰曾仍察上注書之任
정조 19년
傳于李益運曰行首宣傳官趙雲行改差令該曹差出
정조 19년
傳于李晩秀曰未肅拜玉堂牌招察任其中副修撰李晴之向來所遭其時昭晣無餘亦非因此自劃之事嚴飭察任其餘侍臣之未及肅拜人竝卽牌招違牌勿爲呼望
정조 19년
傳于李益運曰明日出宮門路以協陽門爲之
정조 19년
蔡弘遠啓曰大提學徐有臣六牌不進推考傳旨今方捧入矣親祭祭文製進一時爲急連違召命無意承膺事體所在萬萬未安所當更請牌招而係是一日七牌何以爲之敢稟傳曰更爲牌招
정조 19년
李晩秀啓曰大提學徐有臣違牌勿捧傳旨事有命而屢度催促謂有情勢終不承膺親祭祭文尙不製進莫重命牌久留闕外事體所在萬萬未安推考警責何如傳曰情勢別無必遞之端莫重大享祝文受押時刻已過尙不製入分義所在萬萬寒心從重推考仍以前牌各別嚴飭斯速膺命
정조 19년
李相璜啓曰大提學徐有臣親祭祭文製進期限已過俄下飭敎尤何等截嚴而屢度催促謂以俟勘日已向暮終不承膺揆以事體萬萬未安從重推考何如傳曰夜漏已深尙不膺命到今國綱所在不可一味督出大提學徐有臣罷職藝文提學卽爲牌招製進
정조 19년
李晩秀啓曰今日承旨當爲備員齋宿而都承旨沈煥之不爲仕進所當牌招而拘於廳規不得請牌何以爲之敢稟傳曰待開門牌招
정조 19년
以香室社稷祈穀大祭親祭受押單子傳于李晩秀曰明日當於大次親押該房知悉
정조 19년
以徐龍輔囚單子傳于李相璜曰保放
정조 19년
吏曹口傳政事以鄭昌順爲分內局提調
정조 19년
李晩秀以禮曹言啓曰今正月二十一日展謁景慕宮慈殿慈宮亦當詣宮問其合行儀節於大臣仍俱禮官意見草記事收議批旨內係是創行之典禮當博詢處之在外大臣儒臣處發遣郞官收議可也事命下矣發遣郞廳收議于在外儒臣處則領敦寧府事臣兪彦鎬以爲罪累縮伏之中不意禮官遠臨俯訽儀節恭惟邦慶無前盛禮將擧伏不勝懽欽慶忭之忱而自顧情踪惶蹙不敢隨衆仰對祗自伏地隕越而已云奉朝賀臣金鍾秀以爲臣素昧禮學況於王朝禮舊無其文之事尤何敢僭妄與論而以臣臆見則右相與禮判之論大體得之然慈宮拜位上下則右相之言似較長慈殿周審早晩則禮判之言似較長惟在聖明折中善處而已惟是原任大臣收議中環繞三周墓祠一體之云則恐或未必然蓋廟體至嚴視墓懸絶則家禮三周之文比例似不恰襯伏願倂賜財擇云前執義臣宋煥箕以爲臣空疎賤微最出人下不足備數於聖朝詢蕘之列不意禮官御命遠臨臣驚惶眩惑不知所措況此俯詢儀節實係邦家無前之盛禮顧何敢出位仰對以犯僭汰之罪淸問之下未免違越益不勝悚蹙俟譴之至云前掌令臣李城輔以爲臣以千萬無似猥蒙洪造前後恩遇愈往愈摯於是乎臣之處身無狀欺蔽天聰之罪無可自逃矣夙夜悚懍若隕淵谷之際豈意王人之遠辱蓬蓽之下俯詢典禮之議有非眇末賤臣所敢仰對伏地戰慄心神飛越不知措躬之所也伏念今此下詢乃邦家至重至大之盛禮顧臣素昧禮學且以卑賤之跡空疎之識不敢以儒臣自處今於詢問之下亦不敢出位踰分有所仰對重添僭妄之罪祗俟嚴譴而已云矣在外大臣儒臣之議如此敢啓傳曰知道領敦寧之不爲獻議過矣値此無前慶禮進身京輦趨造班聯必不待敦勉則獨於收議如是逡巡豈可乎哉更遣禮郞收議以來後令內閣玉署之臣取諸議仍又博考王朝之禮以聞可也
정조 19년
李晩秀以禮曹言曰今正月初三日宗廟永禧殿擧動時傳曰今年乙卯卽我桓祖淵武聖桓大王誕降之八回太歲也入戶周旋益切報本之思予以第一室聖祖之心爲心則今年當有伸誠展慕之擧咸興定陵我桓祖陵寢也遣大臣攝行酌獻之禮先將事由告于宗廟永寧殿咸興本宮合行儀節令宗伯之臣博考典禮講定以聞事命下矣山陵攝行之儀惟開元禮有天子不躬謁則太常卿行陵之文而其儀甚略宋朝定制每歲春秋仲月遣太常宗正卿拜陵先齋三日牲用小牢而只行一獻亦未爲明的可據之例謹稽我朝典禮自上謁陵行祭時局內諸陵遣大臣攝行以此儀節倣用於今番定陵遣大臣攝行祭似最襯當蓋酌獻禮則只以一獻磨鍊而方當無前之大慶又擧進遠之盛典其事至曠其禮甚重大臣之千里奉命只行一獻恐爲欠缺臣意則引用諸陵攝行之例陞降三獻於禮爲備諸享官則先期分付道臣以守令陵官中各別擇差至若咸興本宮告事由祭則取考新定儀式凡移還安告由祭亦皆三獻而今此告由恐與本宮常行之禮有所差異謹按五禮儀眞殿告由儀及伊後肇慶廟慶基殿皆用一獻之禮今亦似當以此旁照行之而祝文亦不用儀式中口告之例令藝文館別爲撰出啓下獻官則大臣到咸興後使之先爲設行似合事宜而本陵本宮酌獻及告由之禮便同創行以臣謏淺之見有不敢指的仰陳至於宗廟永寧殿先告事由則今十五日望祭兼行合五慶稱慶告由祭祭文中措辭添入之意臣於日前旣承筵敎以此擧行何如傳曰允
정조 19년
李晩秀以成均館行大司成意啓曰昨年條準圓點生進依定式別單書入之意敢啓傳曰知道
정조 19년
李益運以御營廳言啓曰今正月初七日社稷擧動時斥候七處伏兵三處將則本廳軍官五員出身軍官五員軍則京標下軍四十名竝嚴飭定送而依定式晝療飢夜饋粥之意敢啓傳曰知道
정조 19년
乙卯正月初六日辰時上御重熙堂工房承旨入侍時同副承旨蔡弘遠假注書趙台榮記注官承膺祚記事官吳泰曾以次進伏訖上命書傳敎曰祝帖受押元定日在今日文衡之如是違牌事體道理極爲未安大提學徐有臣從重推考更爲牌招申飭行公違牌勿捧傳旨命退承史以次退出
정조 19년
行都承旨沈煥之隨駕宿行左承旨洪義榮隨駕宿右承旨李晩秀隨駕宿左副承旨李益運隨駕直右副承旨李相璜隨駕直同副承旨蔡弘遠隨駕宿注書鄭文始奉命進去一員未差假注書徐俊輔隨駕宿趙台榮駕直事變假注書柳台佐守宮直
정조 19년
大駕詣社稷入齋室後內閣政院玉堂藥房口傳問安答曰知道
정조 19년
王大妃殿惠慶宮遣承旨朝夕問安答曰知道
정조 19년
藥房都提調臣洪樂性提調臣徐有防副提調臣沈煥之啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
王大妃殿惠慶宮中宮殿藥房口傳問安答曰知道
정조 19년
李益運啓曰司僕內乘來言捲簾毛帳取稟傳曰捲三面
정조 19년
李晩秀啓曰禮貌官來言百官稟旨就次傳曰知道
정조 19년
李相璜啓曰臣王大妃殿惠慶宮問安下直進去之意敢啓傳曰知道
정조 19년
吏曹口傳政事觀象監提調沈頤之掌樂提調鄭昌順相換以宋持敬爲延豐縣監李惟稱爲新昌縣監兼春秋單安廷善
정조 19년
李晩秀啓曰王大妃殿惠慶宮夕問安何承旨進去乎敢稟傳曰同副承旨進去
정조 19년
蔡弘遠啓曰臣王大妃殿惠慶宮夕問安進去下直之意敢啓傳曰知道
정조 19년
李益運啓曰東挾門開門標信請出之意敢啓傳曰知道
정조 19년
以持平安廷善牌不進罷職傳旨傳于李相璜曰只推
정조 19년
乙卯正月初七日辰時上詣社稷經宿擧動入侍時行都承旨沈煥之行左承旨洪義榮右承旨李晩秀左副承旨李益運右副承旨李相璜同副承旨蔡弘遠假注書徐俊輔趙台榮記注官曺亨壽金良倜檢校直提學徐有防檢校直閣徐榮輔南公轍以次隨駕上具遠遊冠絳紗袍乘輿出協陽門降輿乘輦出進善門敦化門上曰未肅拜三司先隨駕後謝恩出駕前下敎駕由夜晝介前路詣社稷大門外降輦乘輿入大門詣壇門外降輿步詣大次祝文親押訖詣壇內省器次詣省牲位省牲訖晩秀曰享官自有班次而奠幣爵酒官韓晩裕混入於侍衛班中推考何如上曰依爲之出擧條上還詣署官齋所上曰領府事右議政入侍賤臣承命出與領府事蔡濟恭右議政李秉模偕入進伏濟恭等曰勞動旣多聖體若何上曰一樣矣上曰景慕宮玉冊文之尙不啓下者待卿等召見後下敎故耳今番玉冊文撰出之後旣有堂疏云云則在予爲所重靡不用極之道必誠必愼務歸無憾故使右相改撰而日昨見草本中間源百之行以下數句終欠盡善丁丑居盧之事卽孝思中一端而長句兩隻改言此事至於事我先朝之純誠懿行一不槪言此豈揄揚實德之意哉故相李領府曾撰玉冊以周寢三朝藤盧五月爲對可謂得體且辛卯洪奉朝賀處分時下敎甲午憫旱時下敎丁寧惻怛至以宮名臺名爲敎卽予小子之泣血銘肺者也今欲闡揚昔日篤倫之行則以兩年聖敎表揭而追述然後可以形容萬一矣字句之間亦必須擧其全體宛轉說去可不失謹嚴之義右相退與領府相對爛商先以草本入啓停當後正書啓下可也秉模曰臣病餘昏思猝當莫重文字締搆之際全禾照檢今承聖敎怳然始覺不勝惶恐矣上曰工役則無未及之慮耶濟恭曰習儀尙餘多日今日啓下則似可及期矣命濟恭等先退上曰慰諭使入侍出榻敎賤臣承命出與慰諭使洪大協偕入進伏上曰災形與民情何如大協曰民情災形已悉於前後狀啓而第沿邑之災甚於山郡右沿甚於左沿而惠澤無前故民恃無恐果無遑急流離之情矣上曰來時所見比去時何如大協曰以平澤一邑言之臣之來往俱由此邑而來時景色別無異同矣上曰延豐倅果何如大協曰臣雖未能躬探聞其政令極爲駭然矣上曰新昌倅亦何如大協曰政令則別無大段疪謗而抄戶太濫故臣果論列矣上曰延豐縣監新昌縣監之代令該曹口傳各別擇差待下批當日辭朝給馬下送出榻敎上曰三南慰諭使今皆入侍統論三南災形則優劣何如益運曰臣則三南災形盡見之而湖南甚於嶺南嶺南甚於湖西矣大協曰聞諸道路之傳則嶺南勝於湖南湖西遜於嶺南云矣榮輔曰湖西之恩津非但與湖南接壤災形之慘酷無異於湖南而大體則湖南尤甚矣上曰延豐新昌兩邑守令爲先以改差代口傳差出慰諭使書啓使前判尹卽爲回啓事分付命大協先退上曰整理堂上沈頤之兼帶觀象監提調與掌樂提調中口傳相換出榻敎命諸臣權退諸臣少退
정조 19년
行都承旨沈煥之病行左承旨洪義榮坐右承旨李晩秀坐左副承旨李益運坐右副承旨李相璜坐直同副承旨蔡弘遠坐直注書鄭文始病一員未差假注書吳泰曾仕趙台榮仕直事變假注書柳台佐仕
정조 19년
李益運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 19년
李相璜啓曰大司憲申光履掌令李益洙呈辭執義吳翼煥在外掌令李心傳持平朴耆壽未署經持平安廷善未肅拜監察茶時之意敢啓傳曰知道
정조 19년
李晩秀啓曰今此春帖子製述抄啓人中時無職名人令該曹口傳付軍職何如傳曰允
정조 19년
有政吏批判書徐鼎修進參判黃昇源參議韓晩裕病同副承旨蔡弘遠進以金載瓚爲兵曹判書訓鍊都監提調單金載瓚禁衛營提調單金載瓚御營提調單金載瓚
정조 19년
李相璜啓曰兵批無緊窠吏批無送西之人無政事之意敢啓傳曰知道
정조 19년
李相璜啓曰兵曹判書金載瓚牌不進推考傳旨今方捧入而命召傳授一時爲急更卽牌招何如傳曰允
정조 19년
李相璜啓曰兵曹判書金載瓚再牌不進推考傳旨今方捧入矣命召傳授一時爲急而如是違牌不卽承膺事甚未安卽當更請牌招而係是一日三牌何以爲之敢稟傳曰豈可如是違牌更爲牌招申飭行公
정조 19년
傳于李相璜曰兵判疏批已下更爲牌招
정조 19년
李晩秀以上號都監都提調意啓曰王大妃殿玉寶篆文景慕宮金卯篆文惠慶宮玉印篆文今已完刻印出各一本謹此封進而作帖本玉冊文作帖時同粧以入之意敢啓傳曰知道
정조 19년
李晩秀以上號都監都提調意啓曰王大妃殿加上尊號儀注眞諺各一本景慕宮追上尊號儀註一本惠慶宮加上尊號儀註眞諺各一本中宮殿進致詞儀註眞諺各一本謹此封進之意敢啓傳曰知道
정조 19년
李晩秀以上號都監都提調意啓曰景慕宮上號玉冊文改撰啓下矣書寫官行副司直徐有防所寫草圖書一本謹此封進以備睿覽而仍爲正書入刻當初啓下本自都監洗草之意敢啓傳曰知道
정조 19년
李晩秀以成均館同知館事行大司成意啓曰今正月初七日儒生上旬輪次當爲設行而大提學未差限內不得爲之之意敢啓傳曰念後更稟可也
정조 19년
備邊司啓目粘連觀此忠淸道慰諭使洪大協別單則列邑條陳弊瘼六條中疊役白徵之弊朝家申飭非止一再而弊猶依舊民實難支此專由於守令之因循彌縫慢不擧行之致令道伯可簽者簽之當頉者頉之刻意矯革俾有實效外此諸邑一體詳察嚴飭此後按廉之時復有如前慢忽之事則道臣守令隨卽嚴勘惕念擧行之意分付何如判付啓竝只依回啓施行爲旀牙山漕船事濫詐之弊爲先嚴飭不特牙山爲然其所釐弊而兩得於公私必有其策卿等更加酌量爲旀道臣作遞時食醢秀魚事以他可合物種換封事分付道臣爲旀永同疊役事付之道臣期於釐改狀聞爲良如敎
정조 19년
兵曹判書金載瓚疏曰伏以歲籥載新景祿益臻五慶竝湊於瑞甲三呼將擧於吉辰率土歡祝小大惟均仍念臣累聖上則哲之明犯古人冥升之戒以庸愚而受知則太過以單寒而致位則太驟揆以常理災必及身而猶且坦路輕步有進無躓者一則慈覆之天也二則慈覆之天也爲人臣而受恩于君父者歷數從古臣是一人耳臣於是身不自有竭蹶爲恭畀東銓而命典權衡則臣不辭廁館閣而俾掌絲綸則臣不辭有除輒受視若固有者是豈臣所樂爲也誠以有恩莫報無才可效惟以夷險向前一是無懈爲一分少酬之地耳然而塵刹無補而玷累逾多盈成已極而憂畏徒積焦心薰慮寢夢猶悸幸自昨冬以後獲免權要少占冗散庶可爲頌戴洪造歇迫此身之地矣今玆本兵之命又何爲而至也臣之前後所叨罔非濫竽則不特見職爲然而第念見職之重比他尤倍進退一世之武列管攝三營之兵柄戎政之所自出也邦國之所由平也周家六官大司馬是耳職任之緊要權威之隆爀惟見職最爲重焉今以一國主兵之官畀於如臣無似有若循序例遷之爲者自設官以後臣實未聞此豈朝家之小憂也哉藉使臣人能稱器材不負職而一資初擢半歲未過銓任則迭據東西華銜則歷遍文武如是而雖欲終始全保以承我殿下曲費造化之至意盛德其可得乎臣情到此俯仰窮蹙玆敢疾聲仰號於天地父母之前伏乞特賜鑑憐亟寢成命俾得以獲遂至願焉臣無任屛營祈懇之至答曰省疏具悉西銓新命意在歷試卿其勿辭行公
정조 19년
行社稷祈穀大祭親行敎是時亞獻官判府事金憙終獻官右議政李秉模進幣爵酒官吏曹判書徐鼎修奠幣爵酒官吏曹參議韓晩裕薦俎官戶曹判書沈頤之禮儀使禮曹判書閔鍾顯典祀官奉常正吳泰賢壇司令柳相文壇上執禮行副司直尹行恁壇下執禮軍資正李肇源第一位執尊司僕正尹光普第二位執尊副修撰朴吉源第三位執尊修撰金熙朝第四位執尊司成曺允遂第一位大祝副司果徐有聞第二位大祝兵曹正郞洪樂游第三位大祝兵曹正郞尹魯東第四位大祝副校理洪秀晩第一位祝史副司果李羲甲第二位祝史副司果南履翼第三位祝史正言鄭魯榮第四位祝史副司果申絢第一位齋郞副司果李錫夏第二位齋郞校理趙德潤第三位齋郞持平安廷善第四位齋郞副司果李元八第一位捧俎官戶曹佐郞林秉遠捧俎官副司正徐俊輔奉常參奉趙萬元第二位捧俎官掌樂僉正金履九捧俎官副司正李勉昇宋冕載第三位捧俎官廣興主簿朴彬源捧俎官副司正曺錫中尹致永第四位捧俎官刑曹佐郞李度翼捧俎官副司正黃基天柳遠鳴盥洗位典籍尹行逵禮曹佐郞朴鼎元白慶楷文躍淵亞終獻盥洗位典籍李宗直掌牲令典牲主簿張僴協律郞掌樂正李秉喆贊者引儀崔珽金東覽謁者引儀成殷柱謁者兼引儀尹夔欽贊引兼引儀張思恭韓範敏祭監監察趙時衡韓錫仁
정조 19년
乙卯正月初八日子時上親行祈穀大祭入侍時行都承旨沈煥之行左承旨洪義榮右承旨李晩秀左副承旨李益運右副承旨李相璜同副承旨蔡弘遠假注書徐俊輔趙台榮記注官曺亨壽金良倜檢校直提學徐有防檢校直閣徐榮輔南公轍以次侍立上具冕服詣壇內就板位行四拜禮詣盥洗位盥洗訖詣壇上國社神位前三上香進幣獻酌大祝讀祝訖次詣諸位行禮如初降復位亞獻官終獻官行禮如儀訖上詣飮福位受昨訖降復位行四拜禮徹籩豆訖復行四拜禮詣望燎位望燎訖通禮告禮畢上還詣祗迎位祗迎訖出壇門還詣小次命諸臣小退諸臣退出
정조 19년
乙卯正月初八日丑時上還宮入侍時行都承旨沈煥之行左承旨洪義榮右承旨李晩秀左副承旨李益運右副承旨李相璜同副承旨蔡弘遠假注書徐俊輔趙台榮記注官曺亨壽金良倜檢校直提學徐有防檢校直閣徐榮輔南公轍以次隨駕上具遠遊冠絳紗袍乘輿出小次上曰侍臣上下馬節次除之事分付益運承命出傳駕出大門外降輿乘輦進發詣夜晝介前路命益運晩秀等進前敎曰山川神位版今適還到當降輦祗迎矣仍降輦就祗迎位祗迎訖上曰深夜還宮又當降輦之時本兵之長不爲侍衛誠駭然矣晩秀曰今於山川神位牌路次祗迎時深夜下輦親勞玉趾而本兵之長不爲待令事體所在萬萬未安兵曹判書趙宗鉉從重推考何如上曰事體之外紀綱所在萬萬駭然爲先罷職其代政官牌招卽爲議薦待下批牌招先隨駕後謝恩可也出擧條上乘輦進發由鍾閣前路詣敦化門外命益運出標信解嚴入敦化門肅章門降輦乘輿入協陽門還內諸臣退出
정조 19년
乙卯正月初八日午時上御重熙堂右承旨入侍時右承旨李晩秀假注書吳泰曾記注官金良倜承膺祚以次進伏訖上曰明日藥房內閣政院玉堂朝廷翌日問安勿爲之出榻敎仍命退承史以次退出
정조 19년
行都承旨李祖源坐行左承旨洪義榮坐直右承旨李晩秀坐左副承旨李益運坐直右副承旨李相璜坐同副承旨蔡弘遠坐注書鄭文始病一員未差假注書吳泰曾仕趙台榮仕直事變假注書柳台佐仕
정조 19년
下備忘記于李益運曰三陟營將李東憲公州營將柳載河惠山僉使韓命祺高嶺僉使李翼鉉城津僉使李亨復昌洲僉使楊宗潤鎭東萬戶孔賢德羅暖萬戶金得範伐登萬戶韓斗光下直各長弓一張長箭一部片箭一部筒兒一箇賜給
정조 19년
李晩秀啓曰臣晩秀依定式進詣香室奉審香祝樻祝板袱子則精潔之意敢啓傳曰知道
정조 19년
沈煥之啓曰臣煥之以兼帶典醫監提調今春夏等祿取才進去下直之意敢啓傳曰知道本職許遞前望單子入之待下批牌招察任
정조 19년
都承旨前望單子入之李祖源落點
정조 19년
傳于李晩秀曰上號都監堂上禮曹判書閔鍾顯從重推考
정조 19년
傳于李晩秀曰都監擧行萬萬駭然都廳及該房郞廳令該府拿問處之
정조 19년
傳于李益運曰飭已施工役自有所重都監都廳郞廳拿處者姑爲附過放送今番都監有何難爲之事而其所擧行駭然莫甚當觀內習儀親臨日又或一毫不謹都相以下當有處分之意已有傳諭況如渠輩郞官乎各別盡心之意嚴飭放送事分付該府
정조 19년
以十一日朝參取稟傳于李益運曰爲之處所明政門爲之明日次對兼行於朝參之意令廟堂知悉
정조 19년
傳于李益運曰再明日外習儀與朝參相値朝參差早爲之禮畢後卽爲進去習儀而隷儀及景慕宮上尊號習儀只於十三日殿庭爲之都監習儀爲之事分付
정조 19년
傳于李晩秀曰上號時差備官及親享執事搷差或有坐罷人云侍從堂上堂下罷削人員一竝給牒敍用
정조 19년
李益運以吏曹言啓曰今此上尊號時差備官中時無職名人員令該曹口傳付軍職何如傳曰允
정조 19년
李益運啓曰大司憲申光履掌令李益洙呈辭執義吳翼煥在外掌令李心傳持平朴耆壽未署經持平安廷善未肅拜監察茶時之意敢啓傳曰朝參有命在外兩司許遞未肅拜人員與呈告者牌招未署經人使之署經未差之代政官牌招開政差出待下批一體牌招備員署經
정조 19년
有政吏批判書徐鼎修參判黃昇源參議韓晩裕同副承旨蔡弘遠進以尹行元洪大協洪仁浩李羽晉兪漢寧爲分承旨姜彝正爲分承旨金載翼朴宗甲爲分兵曹參議朴基正爲分兵曹參議洪義浩宋民載沈樂洙爲參知尹益烈南履翼鄭來百沈鎜李元八金商雨爲分兵曹佐郞趙瑍李聖圭尹師國爲分內醫院提調鄭景祚爲執義沈銖爲獻納申思運爲判尹金載瓚爲軍器提調
정조 19년
兵批判書金載瓚進參判柳誼參議尹長烈參知閔呂爀病左副承旨李益運進以金尙澤爲武兼李𡊠金頤柱李灃爲分都摠管徐邁修趙鎭寬金翊休爲副摠管柳弘源尹芮基李寅植李熙燮徐有建元永龜爲分都事副護軍趙雲行朴宗和趙義鎭鄭汝坤具八柱金仁澤柳晦源李觀成鄭聖鶴李殷錫李彦述金就大金益彬副司直兪漢寧李太亨李文會副司果金孝眞申大尹申龜朝洪樂淵李周顯申柳頤玄柳河源吳鵬南李儒修李鎭宅丁志元洪克浩尹益烈任希存李東宇李尙寯金得華郭龍濟申光岳李瑞朝沈鎜李敏亨李恒演李厚源李宜耆李魯奎李廷仁李寅燮趙瑗尹行儼金履澤金聖觀金宗範鄭若淳鄭東閔鄭日煥洪喜榮徐簡修尹耆東兪漢緯朴宗厚朴在源李觀秀張至顯鄭來百李成百李升運南履翼柳憲柱同知單金廷夔僉知單李宗宣
정조 19년
傳于李益運曰朝參隔日署經有命何時出牌以尙無去來入稟萬萬駭然當該承旨從重推考謂有情勢飭敎之下焉敢若此各別嚴飭門限前去來知入新除兩司聞有在外人竝許遞今日政差出違牌諫長只推待下批竝卽牌招爲先備員署經事分付
정조 19년
李益運以吏批言啓曰新除授長連縣監李龜錫呈狀內矣身有八十歲老母且家在慶尙道禮安地長連滿一千一百里道里絶遠旣無將母赴任之路單獨一身又無曠久離捨之勢卽爲入啓遞改云長連縣監李龜錫情理旣如是難强則不可强令察任今姑改差何如傳曰仍任前職待後窠便近處卽爲差送長連縣監之代亦於今日政差出待下批一兩日內辭朝可也
정조 19년
吏批再政以曺允彦爲長連縣監司饔主簿李龜錫仍任事承傳以朴瑞源爲執義尹行直爲獻納承膺祚爲魚川察訪
정조 19년
李益運啓曰卽見慶尙左兵使李潤謙明春習操令廟堂稟旨事狀啓則詮次二字落漏不書原狀啓所當還下送而事係軍務雖不得不捧入奏御文字若是不審揆以事體萬萬未安從重推考何如傳曰允
정조 19년
李晩秀啓曰春帖字製述人旣已抄啓矣弘文提學閔鍾顯待明朝牌招以爲出韻科次之地何如傳曰允
정조 19년
李相璜啓曰卽者義禁府都事來言時囚毋得過三日滯囚曾有定式矣議處罪人田佐顯連値齋日久未照律今當擧行而判義禁李𡊠身病猝重無以赴坐次堂例不得擧行云判義禁李𡊠卽爲牌招何如傳曰令次堂擧行
정조 19년
以具得會曺錫中爲分假注書
정조 19년
李益運以吏批言啓曰泰安縣降號已滿十年之限還陞郡守何如傳曰允
정조 19년
李益運以兵曹言啓曰去冬三朔能麽兒考講時都摠府都事李潤文金免鍾訓鍊院僉正尹範喆判官安㢞主簿李衡民朴東旭武臣兼宣傳官權思漢金鎭五金致赫鄭治臣閔行源金若礪金思喆部將柳煒閔植黃潤銓宋大昇守門將洪達三等一次不通都摠府經歷朴明勳都事李成德訓鍊院僉正李得遠判官孔賢德元永厚主簿李東馝金宗鉉趙敬日武臣兼宣傳官李彦炲朴基成金商岳柳可源李宅懋白鳳儀黃仁燁金尙裕孔學周金麗行部將金春衡李鎭國宋聞鶴白光儀守門將李敏植等二次不通訓鍊院主簿南弼壽金成鉉武臣兼宣傳官李基岳部將金憲柱等三次不通竝依定式從重推考何如傳曰允
정조 19년
李益運以兵曹言啓曰今正月十六日大駕詣景慕宮十七日追上尊號冊印親上後親祭時隨駕禁軍及馬步軍以幾番幾哨磨鍊而餘軍留營何以爲之乎敢稟傳曰訓局步軍二十六哨馬軍六哨禁軍五番爲先後廂禁衛營率守摠軍留陣其餘軍兵依例留營可也
정조 19년
李相璜以義禁府言啓曰保放罪人徐有和崔廷岳朴思弼徐有龍還囚捧供之意敢啓傳曰知道
정조 19년
禁府照目粘連前郡守田佐顯矣本府議啓內山地索價伐祭打墳等事雖爲發明至於慫慂婦女煩聒禁門假手構誣侵詆營邑之罪其所納供俱涉粧撰究厥所爲萬萬可駭以此照律罪告身盡行追奪杖一百流三千里依法典收贖私罪奉敎依允爲旀功減一等爲良如敎又啓目遂安郡守朴思弼肅川府使徐有龍祥原郡守崔廷岳等原情云云問目內辭緣泛稱遲晩所當請刑是白乎矣時任別軍職及曾經宣傳官勿爲請刑載在大典通編竝只議處何如判付啓相考金川前倅事件勘律爲有矣稍輕則仍其律公罪勘放稍重則加等私罪勘放而功議竝以區別後以草記議處照律爲良如敎
정조 19년
兵曹口傳政事副司直沈煥之